Dhupguri: ধূপগুড়িতে বিষ খাইয়ে অনেক পাখি-কুকুর ‘খুন’

ধূপগুড়ি: একসঙ্গে অনেকগুলি কুকুর ও পাখির মৃত্যুর ঘটনার জেরে ব্যাপক চাঞ্চল্য ছড়িয়েছে ধূপগুড়ির ১১ নম্বর ওয়ার্ডের সৎসঙ্গপাড়া অরবিন্দপল্লি এলাকায়। শুক্রবার সকালে স্থানীয় বাসিন্দারা একটি মরা পাখি পড়ে থাকতে দেখেন। এরপর ধীরে ধীরে ওই এলাকা থেকে বেশ কয়েকটি মরা পাখি দেখতে পাওয়া যায়। খানিকক্ষণ পরেই পাড়ার মোড়ে একটি কুকুরের মৃতদেহ উদ্ধার হয়। এরপর এক-এক করে চারটি কুকুরের মৃতদেহ উদ্ধার হয়েছে।

এলাকাবাসীর অভিযোগ, কেউ বা কারা এই নিরীহ প্রাণীগুলিকে খাবারের সঙ্গে বিষ দিয়ে মেরে ফেলেছে। স্থানীয় বাসিন্দারা জানিয়েছেন, এই এলাকায় ২০ থেকে ২৫টি কুকুর রয়েছে। সকাল পর্যন্ত চারটি কুকুরের মৃতদেহ উদ্ধার হলেও আরও কুকুরের মৃত্যুর সম্ভাবনা রয়েছে।  ইতিমধ্যে ঘটনাস্থলে পশুপ্রেমী সংস্থার সদস্যরা এসেছেন। তাঁরা মরণাপন্ন কয়েকটি কুকুরকে বাঁচানোর চেষ্টা করলেও সম্ভব হয়নি।

একসঙ্গে একাধিক পাখির মৃত্যু

এই বিষয়ে ধূপগুড়ি থানায় লিখিত অভিযোগ দায়ের করা হবে বলে জানিয়েছেন পশুপ্রেমী সংস্থার সদস্যরা। স্থানীয় বাসিন্দারা জানিয়েছেন, এই কুকুরগুলো রাতপাহারা দিত গোটা এলাকায়। কার্যত এদের জন্যই নিশ্চিন্তে এলাকাবাসীরা ঘুমোতে যেতেন। এইভাবে কুকুরের মৃত্যু দেখে ব্যাপক ক্ষোভের সঞ্চার হয়েছে ওই এলাকার বাসিন্দাদের মধ্যে।